贈寫真水鑑處士王溫叔
作者：楊萬里
朝代：宋

paragraphs: 我不如森森千丈松，我不如濯濯春月柳。
髯疎鬢秃已雪霜，皮皺肉皴真老醜。
葉生畫時顔尚朱，王生畫時骨更臞。
一生愛山吟不就，兩肩化作秋山瘦。
君不見褒公鄂公圖凌煙，腰間羽箭大如椽。
君不見浣花醉圖粉墨落，日斜泥滑馿失脚。
貴人寒士兩相嗤，畫圖猶在人已非。
王生王生且停手，不如生前一杯酒。